Oud-metropolisielid skuldig aan verkragting, ontbloting | Maroela Media
'n 44-jarige oudlid van die Ekurhuleni-metropolisie is in die Palm Ridge-landdroshof aan die Oos-Rand skuldig bevind op sewe aanklagte van statutêre verkragting. Adrian Johannes van Zyl is ook daaraan skuldig bevind dat hy sy geslagsdele aan 'n 13-jarige meisie gewys het, het Sontago Seisa, woordvoerder van die onafhanklike polisie-ondersoekdirektoraat (Opod), gesê.
Van Zyl, wat tydens sy verhoor op borgtog was, is ná sy skuldigbevinding vandag direk na die aanhoudingselle geneem. Hy het egter 'n aansoek om borgtog ingedien, wat volgende Vrydag aangehoor sal word, het Seisa gesê.
Tot dán bly Van Zyl agter tralies.
Die saak teen hom uitgestel tot 15 Januarie wanneer 'n verslag van die departement van korrektiewe dienste in die hof aangehoor gaan word. Vonnisoplegging vind na verwagting op 27 Januarie plaas.
Opod het die skuldigbevinding verwelkom en gesê dit vorm deel van die verskerpte stryd teen geslagsgebaseerde geweld.